《宋都酒务印诗用甘畸人自题原韵》
清代·吴存义

勃窣摩蜃时，支格蔚犁侧。闯然出冷铜，倚来各颓息。

绣涩卷土出，纁霞带酒色。归庋瓮牖间，啜醨诧终夕。

但苦绾利蚓，麻茶不能识。畸人中圣人，步屟来得得。

见之悬肘后，如获青田核。星喜𢶏旗投，月未妖蟆蚀。

文组相骈罗，缥碧与湔拭。文篆并纽书，署年月官职。

弹指天水秋，刹那过几刻。每读骤税书，亦各有畛域。

铁官针不遗，纲官筴无忒。素闻茶官诏，未睹橘官敕。

矾官更琐碎，如石时乱泐。酒官虽苛娆，辕南辙可北。

颍滨监筠州，风谓至今忆。譬挽狂澜舟，寸心识斗极。

于物傥有济，醨薄亦聊即。转眼如风镫，酤户埋荆棘。

谁欤麴院来，姓氏翳阒寂。劫灰破块寻，剩水抱蠡测。

咄咄青緺中，摩挲胜服匿。锦窝废未敲，缇幕光逾赩。

摹拓宠以诗，印请对以臆。闻君足金薤，搜奇眼电激。

行田相邂逅，剪拂等九锡。耐可助醉歌，勿将付酒直。

君笑引叵罗，谓印且墨墨。佩汝侯醉乡，岁月千万亿。

作者简介：（1802—1868）江苏泰兴人，字和甫。道光十八年进士。授编修。屡督学云南。同治初官至吏部左侍郎，出督浙江学政。性廉俭，无妄取。有《榴实山庄诗词文集》。